РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број:06-2/152-21

27. април 2021. године

Б е о г р а д

**З А П И С Н И К**

**ШЕСНАЕСТТЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 22. АПРИЛА 2021. ГОДИНЕ**

 Седница је почела у 9,00 часова.

Седницом је председавао Владимир Ђукановић, председник Одбора.

 Седници су присуствовали чланови Одбора: Велибор Милојчић, Ђорђе Комленски, Дејан Кесар, Ненад Барош, Ђорђе Дабић, Јелена Жарић Ковачевић, Драган М. Марковић, Даниел Ђивановић, Тома Фила и Сања Јефић Бранковић.

Седници су присуствовали и: Милица Николић, заменик члана доц. др Михаила Јокића, Милан Урошевић, заменик члана Небојше Павловића, Весна Кришанов, заменик члана Биљане Пантић Пиље

 Седници нису присуствовали чланови Одбора: Сања Лакић, др Александар Мартиновић и Владан Заграђанин, нити њихови заменици.

Седници је присуствовао и: Aлександар Пантић, изборни члан Високог савета судства из реда судија.

Председник Одбора је обавестио чланове и заменике чланова Одбора да je у складу са чланом 72. став 2. Пословника Народне скупштине, седница сазвана у року краћем од рока предвиђеног Пословником, како би Одбор што пре размотрио предлоге одлука о избору судија који се први пут бирају на судијску функцију у више основних и прекршајних судова.

 Председник Одбора је предложио да се на основу члана 76. Пословника Народне скупштине на Шеснаестој седници Одбора води заједнички начелни претрес о тачкама 1. и 2. предложеног дневног реда, након чега ће Одбор обавити гласање о свакој тачки посебно.

 Чланови и заменици чланова Одбора су **једногласно** прихватили наведени предлог.

На предлог председника, Одбор је **једногласно** утврдио следећи

Д н е в н и р е д:

1. Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-639/21 од 09. априла 2021. године);
2. Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-640/21 од 09. априла 2021. године).

**ОБЈЕДИЊЕНА РАСПРАВА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-639/21 од 09. априла 2021. године); Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-640/21 од 09. априла 2021. године).

Председавајући је дао реч Александру Пантићу, изборном члану Високог савета судства из реда судија.

 **Александар Пантић** је у уводном излагању истакао да је Високи савет судства (ВСС у даљем тексту) поднео два Предлога одлуке о избору судија који се први пут бирају на судијску функцију. Пантић је упознао Одбор са поступком предлагања кандидата за избор судија који се први пут бирају на судијску функцију за основне и прекршајне судове.

Председавајући је отворио расправу у вези са овим тачкама дневног реда у којој су учествовали Тома Фила, Александар Пантић и Владимир Ђукановић.

**Тома Фила** је указао на појаву да Одбор прихвати предлог Високог савета судства за судије које се први пут бирају на судијску функцију у целини, а да на седници Народне скупштине поједини кандидати буду оспорени, што по његовом мишљењу, нарушава углед и Високог савета судства и Одбора, те да такве ситуације не треба да се дешавају.

**Александар Пантић** је рекао да судије бира Народна скупштина која није у обавези да изабере сваког кандидата које ВСС предложи, те да се кроз могућност оспоравања појединих кандидата управо реализује изборна функција Народне скупштине.

**Владимир Ђукановић** је истакао да подаци о судијама никад не могу да буду потпуно прецизни, а да је главни проблем лежи у начину на који се оцењују судије, јер сви кандидати имају одличне оцене. Указао је да критеријум оцењивања треба да се промени да не би долазило до ситуације да се као кандидат за судију појави лице које је недостојно за фршење судијске функције.

Како се нико више није јавио за реч председник Одбора је закључио расправу, након чега се приступило гласању о свакој тачки појединачно.

**ПРВА ТАЧКА -** Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-639/21 од 09. априла 2021. године).

Председник је ставио на гласање предлог да Одбор предложи Народној скупштини да прихвати Предлог одлуке о избору судија који се први пут бирају на судијску функцију за Прекршајни суд у Врању, Прекршајни суд у Вршцу, Прекршајни суд у Лозници, Прекршајни суд у Новом Пазару, Прекршајни суд у Новом Саду, Прекршајни суд у Параћину, Прекршајни суд у Пироту, Прекршајни суд у Пожаревцу, Прекршајни суд у Прокупљу, Прекршајни суд у Рашки, Прекршајни суд у Руми, Прекршајни суд у Сенти, Прекршајни суд у Сјеници, Прекршајни суд у Смедереву, Прекршајни суд у Суботици, Прекршајни суд у Трстенику, Прекршајни суд у Чачку и Основни суд у Великој Плани.

 Чланови и заменици чланова Одбора су **једногласно** прихватили наведени предлог.

Председник Одбора је предложио да за известиоца Одбора буде одређен Ђорђе Дабић.

Чланови и заменици чланова Одбора су **једногласно** прихватили наведени предлог.

**ДРУГА ТАЧКА –** Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-640/21 од 09. априла 2021. године).

Председник је ставио на гласање предлог да Одбор предложи Народној скупштини да прихвати Предлог одлуке о избору судија који се први пут бирају на судијску функцију за Основни суд у Брусу, Основни суд у Бујановцу, Основни суд у Великој Плани, Основни суд у Великом Градишту, Основни суд у Врању, Основни суд у Димитровграду, Основни суд у Зрењанину, Основни суд у Књажевцу, Основни суд у Крушевцу, Основни суд у Куршумлији, Основни суд у Лазаревцу, Основни суд у Нишу, Основни суд у Панчеву, Основни суд у Параћину, Основни суд у Пожеги, Основни суд у Пријепољу, Основни суд у Рашки, Основни суд у Сјеници, Основни суд у Смедереву, Основни суд у Суботици и Основни суд у Шапцу.

 Чланови и заменици чланова Одбора су **једногласно** прихватили наведени предлог.

Председник Одбора је предложио да за известиоца Одбора буде одређен Ђорђе Дабић.

Чланови и заменици чланова Одбора су **једногласно** прихватили наведени предлог.

Седница је завршена у 9,20 часова.

СЕКРЕТАР ПРЕДСЕДНИК

Сања Пецељ Владимир Ђукановић